MT Il-Ġurnal Uffiċjali ta’ l-Unjoni Ewropea L 232/13

Huma biss it-testi NU/KEE li għandhom effett legali skont il-liġi pubblika internazzjonali. L-istatus u d-data tad-dħul fis-seħħ ta’ dan ir-Regolament għandhom jiġu ċċekkjati fl-aħħar verżjoni tad-dokument tal-istat NU/KEE TRANS/WP.29/343, disponibbli fuq:

http://www.unece.org/trans/main/wp29/wp29wgs/wp29gen/wp29fdocstts.html

Regolament Nru 58 tal-Kummissjoni Ekonomika għall-Ewropa tan-Nazzjonijiet Uniti (UN/ECE) – Id-dispożizzjonijiet uniformi li jikkonċernaw l-approvazzjoni ta’:

I. It-Tagħmir għall-Protezzjoni mit-Trikkib minn Wara (TPTW)

II. Il-vetturi fir-rigward tal-Installazzjoni ta’ TPTW ta’ tip approvat

III. Il-vetturi fir-rigward tal-Protezzjoni mit-Trikkib minn Wara (PTW) tagħhom

Reviżjoni 2

Jinkorpora t-test validu kollu sa:

serje ta’ emendi 02 – Data tad-dħul fis-seħħ: 11 ta’ Lulju 2008

1. L-AMBITU

1.1. Dan ir-Regolament japplika għal:

1.1.1. IL-PARTI I: it-TPTW intenzjonat li jintrama fuq vetturi ta’ kategoriji N2, N3, O3 u O4 (1);

1.1.2. IL-PARTI II: l-installazzjoni fuq vetturi tal-kategoriji N2, N3, O3 u O4 (1) ta’ TPTW li għandhom l-approvazzjoni tat-tip mal-Parti I ta’ dan ir-Regolament;

1.1.3. IL-PARTI III: vetturi tal-kategoriji N2, N3, O3 u O4 (1) mgħammra b’TPTW li ma ġiex approvat separatament skond il-Parti I ta’ dan ir-Regolament jew imfassal u/jew mgħammar b’tali mod li l-parts tal-komponenti tiegħu jistgħu jitqiesu bħala li jissodisfaw kompletament jew parzjalment il-kompitu tat-TPTW.

1.2. Dan ir-Regolament ma japplikax għal:

1.2.1. Unitajiet tal-ġbid għal vetturi artikolati;

1.2.2. Trejlers iddiżinjati u mibnija speċjalment għat-trasport ta’ tagħbijiet twal ħafna ta’ tul indiviżibbli, bħal travi tal-injam, vireg tal-azzar, eċċ.;

1.2.3. Vetturi fejn kull TPTW hija inkompatibbli mal-użu tagħhom.

2. L-GĦAN

L-għan ta’ dan ir-Regolament huwa li joffri protezzjoni effettiva kontra trikkib minn wara ta’ vetturi msemmija fil-paragrafu 1 ta’ dan ir-Regolament fil-każ ta’ ħabta minn wara ma’ vetturi tal-kategoriji M1 u N1 (1)

3. ID-DEFINIZZJONIJIET KOMUNI GĦALL-PARTIJIET I, II u III

3.1. Għall-fini ta’ dan ir-Regolament:

3.1.1. “Massa mingħajr tagħbija” tfisser il-massa tal-vettura taħdem, mhux okkupata u mhux mgħobbija iżda mimlija bil-karburant, bil-likwidu għat-tkessiħ tal-magna, bil-lubrikanti, bl-għodda u b’rota awżiljari (jekk mogħtija bħala tagħmir standard mill-manifattur tal-vettura);

3.1.2. “Massa massima” tfisser il-massa ddikjarata mill-manifattur tal-vettura li hija teknikament permissibbli (din il-massa tista’ tkun ogħla mill- “massa massima permissibbli” stipulata mill-amministrazzjoni nazzjonali);

3.1.3. “TPTW” normalment huwa magħmul minn sezzjoni trasversali u huwa kkollegat mat-travi man-naħa tax-chassis jew elementi strutturali oħra tal-vettura.

IL-PARTI I: L-APPROVAZZJONI TA’ TPTW

4. ID-DEFINIZZJONIJIET

4.1. Għall-fini tal-Parti I ta’ dan ir-Regolament:

4.1.1. “Approvazzjoni ta’ TPTW” tfisser l-approvazzjoni ta’ tip bħal dan ta’ TPTW fir-rigward tar-rekwiżiti stipulati fil-paragrafu 7 hawn taħt;

4.1.2. “Tip ta’ TPTW” tfisser TPTW li ma għandux differenzi fir-rigward ral-karatteristiċi essenzjali bħalma huma l-għamla, id-dimensjonijiet, il-mod kif jintrabat, il-materjali, u l-marki msemmija fil-paragrafu 5.2.2 hawn taħt.

5. L-APPLIKAZZJONI GĦALL-APPROVAZZJONI

5.1. L-applikazzjoni għall-approvazzjoni ta’ TPTW għandha tkun ippreżentata mill-manifattur tat-TPTW jew mir-rappreżentant tiegħu li jkun akkreditat kif suppost.

5.2. Għal kull tip ta’ TPTW l-applikazzjoni trid tkun akkumpanjata b’dan li ġej:

5.2.1. Dokumentazzjoni fi tliet kopji li tagħti deskrizzjoni tal-karatteristiċi tekniċi tat-TPTW: id-dimensjonijiet tiegħu, il-linji u l-materjali li jikkostitwuh u l-metodu tiegħu ta’ installazzjoni;

5.2.2. Kampjun tat-tip ta’ TPTW: il-kampjun għandu jkun immarkat b’mod ċar u li ma jitħassarx fuq il-komponenti ewlenin kollha tiegħu bl-isem jew il-marka tan-negozju tal-applikant u d-deskrizzjoni tat-tip.

5.3. Kull rappreżentant tat-TPTW tat-tip li jrid jiġi approvat għandu jitressaq quddiem is-servizz tekniku responsabbli mit-twettiq ta’ testijiet tal-approvazzjoni.

5.4. L-awtorità kompetenti għandha tivverifika l-eżistenza ta’ arranġamenti sodisfaċenti biex jiġu żgurati kontrolli effettivi tal-konformità tal-produzzjoni qabel tinħareġ approvazzjoni tat-tip.

6. L-APPROVAZZJONI

6.1. Jekk it-TPTW mressaq għall-approvazzjoni skond dan ir-Regolament jissodisfa r-rekwiżiti tal-paragrafu 7 ta’ hawn taħt, l-approvazzjoni ta’ dak it-tip ta’ TPTW għandha tingħata.

6.2. Għandu jingħata numru ta’ approvazzjoni għal kull tip approvat. L-ewwel żewġ ċifri tiegħu (fil-mument 02 li jikkorrispondi mas-serje ta’ emendi 02) għandhom jindikaw is-serje tal-emendi li jinkorporaw l-emendi tekniċi ewlenin l-iktar reċenti li saru lir-Regolament fi żmien il-ħruġ tal-approvazzjoni. L-istess Parti Kontraenti ma tistax tassenja l-istess numru lil tip ieħor ta’ tagħmir għall-protezzjoni mit-trikkib minn wara.

6.3. L-avviż tal-approvazzjoni, jew l-estensjoni jew iċ-ċaħda tal-approvazzjoni ta’ tip ta’ TPTW skond dan ir-Regolament għandu jintbagħat lill-Partijiet tal-Ftehim tal-1958 li japplikaw dan ir-Regolament, permezz ta’ formola li tikkonforma mal-mudell fl-Anness 1 ta’ dan ir-Regolament.

6.4. Għandha titwaħħal, b’mod li tispikka u f’post li huwa aċċessibbli bla diffikultà speċifikat fil-formola tal-approvazzjoni, lil kull TPTW li jikkonforma ma’ tip ta’ TPTW approvat permezz ta’ dan ir-Regolament, marka internazzjonali ta’ approvazzjoni li tikkonsisti minn:

6.4.1. Ċirku madwar l-ittra “E” segwit min-numru distintiv tal-pajjiż li ta l-approvazzjoni (2)

6.4.2. In-numru ta’ dan ir-Regolament, segwit mill-ittra “R”, sink u n-numru tal-l-approvazzjoni fuq il-lemin taċ-ċirku preskritt fil-paragrafu 6.4.1.

6.5. Il-marka tal-approvazzjoni għandha tkun tinqara ċar faċilment u ma titħassarx.

6.6. L-Anness 4 għal dan ir-Regolament jagħti eżempji ta’ arranġamenti ta’ marki tal-approvazzjoni.

7. IR-REKWIŻITI

7.1. L-għoli tas-sezzjoni tal-parti trasversali ma tistax tkun inqas minn 100 mm. L-estremitajiet laterali tas-sezzjoni trasversali ma għandhomx ikunu milwija lejn in-naħa ta’ wara jew ikollhom tarf sporġut li jaqta’; din il-kundizzjoni tkun ssodisfata meta l-estremitajiet laterali tas-sezzjoni trasversali jkunu ttundjati fuq barra u jkolhom raġġ ta’ kurvatura ta’ mhux anqas minn 2,5 mm.

7.2. It-TPTW jista’ jitfassal b’tali mod li jkollu bosta pożizzjonijiet fin-naħa ta’ wara tal-vettura. F’dan il-każ, għandu jkun hemm metodu garantit biex jiġi marbut fil-pożizzjoni tas-servizz sabiex b’hekk tiġi eskluża kwalunkwe bidla mhux intenzjonata ta’ pożizzjoni. Il-forza applikata mill-operatur sabiex ivarja l-pożizzjoni tat-tagħmir ma tistax taqbeż l-40 daN.

7.3. It-TPTW jrid joffri reżistenza adegwata għall-forzi applikati b’mod parallel għall-assi lonġitudinali tal-vettura. (Dan għandu jintwera skont il-proċedura tat-test u l-kondizzjonijiet tat-test speċifikati fl-Anness 5 ta’ dan ir-Regolament.) Id-deflazzjoni orizzontali massima tat-TPTW osservata matul u wara l-applikazzjoni tal-forzi tat-test speċifikati fl-Anness 5 għandha tiġi rreġistrata fuq il-komunikazzjoni tal-approvazzjoni tat-tip (l-Anness 1, l-entrata 8).

7.4. Għal vettura armata bi pjattaforma lift fuq wara, l-armar tat-tagħmir kontra t-trikkib jista’ jkun interrott sabiex jitħaddem il-mekkaniżmu. F’dan il-każ, japplikaw ir-rekwiżiti speċjali li ġejjin:

7.4.1. Id-distanza laterali massima libera mkejla bejn l-elementi tat-tagħmir kontra t-trikkib u l-elementi tal-pjattaforma lift, li jgħaddu minn ġewwa l-fetħa meta l-lift jopera u li jinneċessitaw il-fetħa, tista’ tammonta għal mhux aktar minn 2.5 ċm.

7.4.2. L-elementi individwali tat-tagħmir ta’ protezzjoni kontra t-trikkib, inklużi dawk esposti tal-mekkaniżmu tal-lift, meta preżenti, irid ikollhom erja tal-wiċċ effettiva, f’kull każ, ta’ għall-inqas 350 ċm2. Minkejja dan, fil-każ ta’ vetturi li għandhom wisa’ ta’ inqas minn 2 000 mm u meta jkun impossibbli li jintlaħaq dan ir-rekwiżit ta’ hawn fuq, il-wiċċ effettiv jista’ jitaqqas bil-kondizzjoni li jintlaħqu l-kriterji tar-reżistenza.

8. IL-KONFORMITÀ TAL-PRODUZZJONI

Il-proċeduri tal-konformità tal-produzzjoni għandhom jikkonformaw ma’ dawk stipulati fl-Appendiċi 2 għall-Ftehim (E/ECE/324-E/ECE/TRANS/505/Rev.2), bir-rekwiżiti li ġejjin:

8.1. Kull tagħmir għall-protezzjoni mit-trikkib minn wara approvat skond dan ir-Regolament għandu jiġi manifatturat b’tali mod li jkun konformi mat-tip approvat billi jintlaħqu r-rekwiżiti stipulati fil-paragrafu 7. hawn fuq.

8.2. L-awtorità li tat l-approvazzjoni tat-tip tista’ fi kwalunkwe ħin tivverifika l-metodi tal-kontroll tal-konformità applikati f’kull stabbiliment ta’ produzzjoni. Il-frekwenza normali ta’ dawn il-verifiki għandha tkun ta’ darba kull sentejn.

9. IL-PENALI GĦAL NUQQAS TA’ KONFORMITÀ TAL-PRODUZZJONI

9.1. L-approvazzjoni mogħtija fir-rigward ta’ TPTW skont dan ir-Regolament tista’ tiġi rtirata jekk ir-rekwiżiti stipulati hawn fuq ma jintlaħqux jew jekk it-tagħmir protettiv weħel mit-test preskritt fl-Anness 5.

9.2. Jekk Parti Kontraenti għall-Ftehim li qed tapplika dan ir-Regolament tirtira l-approvazzjoni li kienet tat qabel, għandha minnufih tavża b’dan lill-Partijiet Kontraenti l-oħra li qed japplikaw dan ir-Regolament permezz ta’ formola ta’ komunikazzjoni konformi mal-mudell fl-Anness 1 ta’ dan ir-Regolament.

10. IL-MODIFIKA U L-ESTENSJONI TAL-APPROVAZZJONI TA’ TIP TA’ TPTW

10.1. Kull modifika tat-tip ta’ TPTW approvat għandha tiġi notifikata lid-dipartiment amministrattiv li ta l-approvazzjoni tat-tip ta’ TPTW. Id-dipartiment imbagħad jista’ jew:

10.1.1. Iqis li l-modifiki magħmula x’aktarx ma jkollhomx effett negattiv sinifikanti u li xorta waħda it-TPTW għadu konformi mar-rekwiżiti; inkella

10.1.2. Jirrikjedi rapport tat-test ulterjuri mis-servizz tekniku responsabbli mit-twettiq tat-testijiet.

10.2. Il-konferma jew iċ-ċaħda tal-approvazzjoni, li tispeċifika l-alterazzjonijiet għandha tiġi kkomunikata skond il-proċedura speċifikata fil-paragrafu 6.3 hawn fuq lill-Partijiet għall-Ftehim li japplikaw dan ir-Regolament.

10.3. L-awtorità kompetenti li toħroġ l-estensjoni tal-approvazzjoni għandha tassenja numru tas-serje għal estensjoni bħal din u tgħarraf b’dan lill-Partijiet l-oħra tal-Ftehim tal-1958 li japplikaw dan ir-Regolament permezz ta’ formola ta’ komunikazzjoni li tikkonforma mal-mudell fl-Anness 1 ta’ dan ir-Regolament.

11. IL-PRODUZZJONI MWAQQFA GĦAL KOLLOX

Jekk id-detentur tal-approvazzjoni jwaqqaf għal kollox il-manifattura ta’ tip ta’ tagħmir għall-protezzjoni mit-trikkib minn wara approvat skond dan ir-Regolament, hu għandu jgħarraf dwar dan l-awtorità li tat l-approvazzjoni. Malli tirċievi l-komunikazzjoni rilevanti dik l-awtorità għandha tavża b’dan il-Partijiet l-oħra fil-Ftehim tal-1958 li japplikaw dan ir-Regolament permezz ta’ formola ta’ komunikazzjoni li tikkonforma mal-mudell fl-Anness 1 ta’ dan ir-Regolament.

12. L-ISMIJIET U L-INDIRIZZI TAS-SERVIZZI TEKNIĊI RESPONSABBLI GĦAT-TWETTIQ TAT-TESTIJIET TAL-APPROVAZZJONI, U TAD-DIPARTIMENTI AMMINISTRATTIVI

Il-Partijiet għall-Ftehim tal-1958 li japplikaw dan ir-Regolament għandhom jikkomunikaw lis-Segretarjat tan-Nazzjonijiet Uniti l-ismijiet u l-indirizzi tas-servizzi tekniċi responsabbli mit-twettiq tat-testijiet tal-approvazzjoni u tad-dipartimenti amministrattivi li joħorġu l-approvazzjoni u li jintbagħtulhom il-formoli li jiċċertifikaw l-approvazzjoni jew iċ-ċaħda jew l-estensjoni jew l-irtirar tal-approvazzjoni, maħruġa f’pajjiżi oħra.

IL-PARTI II: L-APPROVAZZJONI TA’ VETTURA FIR-RIGWARD TAL-IMMUNTAR TA’ TPTW TA’ TIP APPROVAT

13. ID-DEFINIZZJONIJIET

13.1. Għall-finijiet tal-Parti II ta’ dan ir-Regolament:

13.1.1. “Approvazzjoni ta’ vettura” tfisser l-approvazzjoni ta’ tip ta’ vettura fir-rigward tal-immuntar ta’ TPTW ta’ tip approvat skond il-Parti I ta’ dan ir-Regolament;

13.1.2. “Tip ta’ vettura” tfisser vetturi li mhumiex differenti fl-aspetti essenzjali bħal: — Il-wisa’ tal-fus ta’ wara, — L-istruttura, id-dimensjonijiet, l-għamla u l-għoli mill-art tal-parti ta’ wara tal-vettura u l-karatteristiċi tas-suspension, sa fejn dawn għandhom influwenza fuq ir-rekwiżiti speċifikati fil-paragrafu 19 ta’ dan ir-Regolament, — It-TPTW approvat armat fuq il-vettura.

13.2. Definizzjonijiet oħra applikabbli għal din il-Parti II jinsabu fil-paragrafu 3 ta’ dan ir-Regolament.

14. L-APPLIKAZZJONI GĦALL-APPROVAZZJONI

14.1. L-applikazzjoni għall-approvazzjoni ta’ tip ta’ vettura fir-rigward tal-immuntar ta’ TPTW ta’ tip approvat għandha titressaq mill-manifattur tal-vettura jew mir-rappreżentant tiegħu li jkun akkreditat b’mod xieraq.

14.2. Għandu jkollha magħha d-dokumenti msemmija hawn taħt fi tliet kopji kif ukoll id-dettalji li ġejjin:

14.2.1. Tpinġijiet tal-vettura li juru, skond il-kriterji msemmija fil-paragrafu 13.1.2 ta’ dan ir-Regolament, it-tip tal-vettura f’elevazzjoni mill-ġenb u minn wara bl-indikazzjoni tal-pożizzjoni tat-TPTW approvat u d-dettalji tad-diżinn tal-elementi tagħhom ta’ mmuntar għal max-chassis tal-vettura;

14.2.2. Il-massa massima tal-vettura;

14.2.3. Lista ta’ TPTW maħsub li jintrama fuq vettura;

14.2.4. Fuq talba tal-awtorità kompetenti għandha tkun provduta wkoll il-formola ta’ komunikazzjoni tal-approvazzjoni tat-tip (jiġifieri l-Anness 1 ta’ dan ir-Regolament) ta’ kull TPTW.

14.3. Għandha tingħata vettura rappreżentattiva tat-tip li għandu jiġi approvat u armata b’TPTW approvat lis-servizz tekniku responsabbli mit-twettiq tat-testijiet tal-approvazzjoni.

14.3.1. Vettura li ma jkollhiex il-komponenti kollha li jikkorrispondu mat-tip, tista’ tiġi aċċettata għall-ittestjar kemm-il darba l-applikant ikun jista’ juri għas-sodisfazzjon tal-awtorità kompetenti, li n-nuqqas tal-komponenti esklużi ma għandu l-ebda effett fuq ir-riżultati tal-verifiki, sa fejn huma kkonċernati r-rekwiżiti ta’ dan ir-Regolament.

14.4. L-awtorità kompetenti għandha tivverifika l-eżistenza ta’ arranġamenti sodisfaċenti li jiżguraw kontrolli effettivi fuq il-konformità tal-produzzjoni qabel ma tingħata l-approvazzjoni tat-tip.

15. L-APPROVAZZJONI

15.1. Jekk il-vettura mressqa għall-approvazzjoni skond dan ir-Regolament tingħata TPTW u tissodisfa r-rekwiżiti tal-paragrafu 16 ta’ hawn taħt, l-approvazzjoni ta’ dak it-tip ta’ vettura għandha tingħata.

15.2. Għandu jingħata numru ta’ approvazzjoni għal kull tip approvat. L-ewwel żewġ ċifri tiegħu (fil-mument 02 li jikkorrispondi mas-serje ta’ emendi 02) għandhom jindikaw is-serje tal-emendi li jinkorporaw l-emendi tekniċi ewlenin l-iktar reċenti li saru lir-Regolament fiż-żmien li nħarġet l-approvazzjoni. L-istess Parti Kontraenti ma tistax tassenja l-istess numru lil tip ieħor ta’ vettura.

15.3. In-notifika tal-approvazzjoni jew l-estensjoni jew iċ-ċaħda tal-approvazzjoni ta’ tip ta’ vettura skond dan ir-Regolament għandha tintbagħat lill-Partijiet tal-Ftehim tal-1958 li japplikaw dan ir-Regolament, permezz ta’ formola li tikkonforma mal-mudell fl-Anness 2 ta’ dan ir-Regolament.

15.4. Għandha titwaħħal, b’mod evidenti u f’post aċċessibbli faċilment speċifikat fil-formola tal-approvazzjoni, ma’ kull vettura li tikkonforma ma’ tip ta’ vettura approvata skont dan ir-Regolament, marka ta’ approvazzjoni internazzjonali magħmula minn:

15.4.1. Ċirku madwar l-ittra “E” segwit min-numru li jiddistingwi l-pajjiż li ta l-approvazzjoni (3);

15.4.2. In-numru ta’ dan ir-Regolament, segwit mill-ittra “R”, sink u n-numru tal-approvazzjoni fuq in-naħa tal-lemin taċ-ċirku preskritt fil-paragrafu 15.4.1.

15.5. Jekk il-vettura tikkonforma ma’ tip approvat ta’ vettura, skond wieħed jew aktar mir-Regolamenti l-oħra Annessi għall-Ftehim, fil-pajjiż li jkun ħareġ l-approvazzjoni skont dan ir-Regolament, is-simbolu preskritt fil-paragrafu 15.4.1 mhemmx għalfejn ikun ripetut; f’dan il-każ in-numri tar-Regolament u tal-approvazzjoni flimkien mas-simboli addizzjonali tar-Regolamenti kollha li taħthom ingħatat l-approvazzjoni fil-pajjiż li ta l-approvazzjoni skond dan ir-Regolament għandhom jitqiegħdu f’kolonni vertikali fuq il-lemin tas-simbolu preskritt fil-paragrafu 15.4.1.

15.6. Il-marka tal-approvazzjoni għandha tkun tinqara ċar faċilment u ma titħassarx.

15.7. Il-marka tal-approvazzjoni għandha titqiegħed viċin jew fuq il-pjanċa tad-dejta tal-vettura li jwaħħal il-manifattur.

15.8. L-Anness 4 għal dan ir-Regolament jagħti eżempji ta’ arranġamenti ta’ marki tal-approvazzjoni.

16. IR-REKWIŻITI GĦALL-ARMAR TA’ TPTW APPROVAT

16.1. Id-distanza libera mill-art fir-rigward taż-żaqq tat-tagħmir protettiv, ukoll meta l-vettura tkun mingħajr tagħbija, ma għandhiex taqbeż il-550 mm fuq il-wisa’ tagħha kollha kemm hi u trid tkun b’tali mod li l-għoli mill-art tal-punti ta’ applikazzjoni tal-forzi tat-test applikati lit-tagħmir skond il-Parti I ta’ dan ir-Regolament u rreġistrati fil-formola tal-komunikazzjoni tal-approvazzjoni tat-tip (l-Anness 1, l-entrata 7) ma jaqbiżx is-600 mm.

16.2. Il-wisa’ tat-tagħmir protettiv ta’ wara ma għandha fl-ebda punt teċċedi l-wisa’ tal-fus ta’ wara mkejla fl-iktar punti ’l barra tar-roti, eskluża l-parti tat-tajers li tesporġi ’l barra qrib l-art, u lanqas m’għandha tkun iktar minn 100 mm iqsar fuq kull naħa. Meta jkun hemm iktar minn fus posterjuri wieħed, il-wisa’ li għandha titqies hija dik tal-iktar fus posterjuri wiesa’. Barra minn ir-rekwiżiti tal-paragrafi 3.1.2 u 3.1.3 tal-Anness 5 relatati mad-distanza tal-punti ta’ applikazzjoni tal-forzi tat-test mit-truf esterni tar-roti posterjuri (l-Anness 1, il-pargarafu 7) iridu jiġu verifikati u rreġistrati fil-formola tal-komunikazzjoni tal-approvazzjoni tat-tip.

16.3. It-tagħmir irid jintrama b’tali mod li d-distanza orizzontali bejn il-wara tat-tagħmir u l-estremità posterjuri tal-vettura, inkluż kwalunkwe mekkaniżmu ta’ pjattaforma lift, ma taqbiżx l-400 mm mnaqqsa mid-deformazzjoni rreġistrata (il-paragrafu 7.3 tal-Parti I) imkejla fi kwalunkwe wieħed mill-punti fejn ġew applikati il-forzi tat-test (l-Anness 1, l-entrata 8) matul l-approvazzjoni tat-tip tat-tagħmir protettiv mit-trikkib minn wara skont id-dispożizzjonijiet tal-Parti I ta’ dan ir-Regolament u rreġistrata fil-formola tal-komunikazzjoni tal-approvazzjoni tat-tip. Fil-kejl ta’ din id-distanza, kwalunkwe parti tal-vettura li hija iktar minn 2 m ’l fuq mill-art meta l-vettura mhijiex mgħobbija għandha tiġi eskluża.

16.4. Il-massa massima tat-tip tal-vettura li għalih intalbet approvazzjoni ma għandhiex taqbeż il-valur indikat tal-formola tal-komunikazzjoni tal-approvazzjoni tat-tip ta’ kull TPTW approvat maħsub biex jintrama fuq dik il-vettura.

17. IL-KONFORMITÀ TAL-PRODUZZJONI

Il-proċeduri tal-konformità tal-produzzjoni għandhom jikkonformaw ma’ dawk stipulati fl-Appendiċi 2 għall-Ftehim (E/ECE/324-E/ECE/TRANS/505/Rev.2), bir-rekwiżiti li ġejjin:

17.1. Kull vettura approvata skond dan ir-Regolament għandha tkun manifatturata b’tali mod li tkun konformi mat-tip approvat billi jintlaħqu r-rekwiżiti stabbiliti fil-paragrafu 16. hawn fuq.

17.2. L-awtorità li tat l-approvazzjoni tat-tip tista’ fi kwalunkwe ħin tivverifika l-metodi tal-kontroll tal-konformità applikati f’kull stabbiliment ta’ produzzjoni. Il-frekwenza normali ta’ dawn il-verifiki għandha tkun ta’ darba kull sentejn.

18. IL-PENALI GĦAL NUQQAS TA’ KONFORMITÀ TAL-PRODUZZJONI

18.1. L-approvazzjoni mogħtija fir-rigward tat-tip tal-vettura skond dan ir-Regolament tista’ tiġi rtirata jekk ma jintlaħqux ir-rekwiżiti stipulati hawn fuq.

18.2. Jekk Parti Kontraenti għall-Ftehim li qed tapplika dan ir-Regolament tirtira l-approvazzjoni li kienet tat qabel, għandha minnufih tavża b’dan lill-Partijiet Kontraenti l-oħra li qed japplikaw dan ir-Regolament permezz ta’ formola ta’ komunikazzjoni konformi mal-mudell fl-Anness 2 ta’ dan ir-Regolament.

19. IL-MODIFIKA U L-ESTENSJONI TAL-APPROVAZZJONI ta’ TIP TA’ VETTURA

19.1. Kull modifika tat-tip ta’ vettura għandha tkun notifikata lid-dipartiment amministrattiv li approva t-tip ta’ vettura. Id-dipartiment imbagħad jista’ jew:

19.1.1. Iqis li l-modifiki magħmula x’aktarx ma jkollhomx effett negattiv sinifikanti u li xorta waħda l-vettura għadha tikkonforma mar-rekwiżiti; inkella

19.1.2. Jirrikjedi rapport tat-test ulterjuri mis-servizz tekniku responsabbli mit-twettiq tat-testijiet.

19.2. Il-konferma jew iċ-ċaħda tal-approvazzjoni, li tispeċifika l-bidla, għandha tkun ikkomunikata lill-Partijiet għall-Ftehim li japplikaw dan ir-Regolament permezz tal-proċedura speċifikata fil-paragrafu 15.3 hawn fuq.

19.3. L-awtorità kompetenti li toħroġ l-estensjoni tal-approvazzjoni għandha tassenja numru tas-serje għal estensjoni bħal din u tgħarraf b’dan lill-Partijiet l-oħra tal-Ftehim tal-1958 li japplikaw dan ir-Regolament permezz ta’ formola ta’ komunikazzjoni li tikkonforma mal-mudell fl-Anness 2 ta’ dan ir-Regolament.

20. IL-PRODUZZJONI MWAQQFA GĦAL KOLLOX

Jekk id-detentur tal-approvazzjoni jwaqqaf għal kollox il-manifattura ta’ tip ta’ vettura approvat skond dan ir-Regolament, hu għandu jgħarraf b’dan lill-awtorità li tat l-approvazzjoni. Malli tirċievi l-komunikazzjoni rilevanti, dik l-awtorità għandha tavża b’dan lill-Partijiet fil-Ftehim tal-1958 li japplikaw dan ir-Regolament permezz ta’ formola ta’ komunikazzjoni li tkun konformi mal-mudell fl-Anness 2 ta’ dan ir-Regolament.

21. L-ISMIJIET U L-INDIRIZZI TAS-SERVIZZI TEKNIĊI RESPONSABBLI GĦAT-TWETTIQ TAT-TESTIJIET TAL-APPROVAZZJONI, U TAD-DIPARTIMENTI AMMINISTRATTIVI

Il-Partijiet għall-Ftehim tal-1958 li japplikaw dan ir-Regolament għandhom jikkomunikaw lis-Segretarjat tan-Nazzjonijiet Uniti l-ismijiet u l-indirizzi tas-servizzi tekniċi responsabbli mit-twettiq tat-testijiet tal-approvazzjoni u tad-dipartimenti amministrattivi li joħorġu l-approvazzjoni u li jintbagħtulhom il-formoli li jiċċertifikaw l-approvazzjoni jew iċ-ċaħda jew l-estensjoni jew l-irtirar tal-approvazzjoni, maħruġa f’pajjiżi oħra.

IL-PARTI III: L-APPROVAZZJONI TA’ VETTURA FIR-RIGWARD TAT-TAGĦMIR TAGĦHA GĦALL-PROTEZZJONI MIT-TRIKKIB MINN WARA (PTW)

22. ID-DEFINIZZJONIJIET

22.1. Għall-finijiet tal-Parti III ta’ dan ir-Regolament:

22.1.1. “Approvazzjoni ta’ vettura” tfisser l-approvazzjoni ta’ tip ta’ vettura fir-rigward tal-PTW tagħha;

22.1.2. “It-tip tal-vettura” tfisser kategorija ta’ vetturi li mhumiex differenti fir-rigward tal-punti essenzjali bħalma huma l-wisa’ tal-fus ta’ wara, l-istruttura, id-dimensjonijiet, l-għamla u l-materjali tal-parti ta’ wara tal-vettura, il-karatteristiċi tas-suspension sa fejn dawn għandhom influwenza fuq ir-rekwiżiti speċifikati fil-paragrafu 25 ta’ dan ir-Regolament;

22.1.3. “Protezzjoni mit-trikkib minn wara (PTW)” tfisser il-preżenza fuq in-naħa ta’ wara tal-vettura ta’ jew: 22.1.3.1. TPTW speċjali; inkella 22.1.3.2. Karrozzerija, parts tax-chassis jew komponenti oħra, b’tali mod li, minħabba l-għamla u l-karatteristiċi tagħhom, dawn l-elementi jistgħu jitqiesu li jilħqu kompletament jew parzjalment il-funzjoni ta’ TPTW.

22.2. Definizzjonijiet oħra applikabbli għal din il-Parti III jinsabu fil-paragrafu 3 ta’ dan ir-Regolament.

23. L-APPLIKAZZJONI GĦALL-APPROVAZZJONI

23.1. L-applikazzjoni għall-approvazzjoni ta’ tip ta’ vettura fir-rigward tal-protezzjoni permessa mill-PTW għandha titressaq mill-manifattur tal-vettura jew mir-rappreżentant tiegħu akkreditat kif xieraq.

23.2. Għandu jkollha magħha d-dokumenti msemmija hawn taħt fi tliet kopji kif ukoll id-dettalji li ġejjin:

23.2.1. Deskrizzjoni dettaljata tat-tip tal-vettura fir-rigward tal-istruttura, id-dimensjonijiet, il-linji u l-materjali kostitwenti tagħha sa fejn dawn huma obbligati għall-fini ta’ dan ir-Regolament.

23.2.2. Tpinġijiet tal-vettura li juru t-tip tal-vettura f’elevazzjoni mill-ġenb u minn wara u dettalji tad-disinn tal-partijiet posterjuri tal-istruttura;

23.2.3. Il-massa massima tal-vettura;

23.2.4. Deskrizzjoni dettaljata tal-PTW: id-dimensjonijiet, il-linji, il-materjali kostitwenti u l-pożizzjoni tiegħu fil-vettura.

23.3. Għandha tingħata vettura rappreżentattiva tat-tip li għandu jiġi approvat lis-servizz tekniku responsabbli mit-twettiq tal-verifiki tal-approvazzjoni tat-tip.

23.3.1. Vettura li ma jkollhiex il-komponenti kollha li jikkorrispondu mat-tip, tista’ tiġi aċċettata għall-ittestjar kemm-il darba l-applikant ikun jista’ juri għas-sodisfazzjon tal-awtorità kompetenti, li n-nuqqas tal-komponenti esklużi ma għandhom l-ebda effett fuq ir-riżultati tal-verifiki, sa fejn huma kkonċernati r-rekwiżiti ta’ dan ir-Regolament.

23.4. L-awtorità kompetenti għandha tivverifika l-eżistenza ta’ arranġamenti sodisfaċenti li jiżguraw kontrolli effettivi fuq il-konformità tal-produzzjoni qabel ma tingħata l-approvazzjoni tat-tip.

24. L-APPROVAZZJONI

24.1. Jekk il-vettura mressqa għall-approvazzjoni skond dan ir-Regolament tissodisfa r-rekwiżiti tal-paragrafu 25 hawn taħt, għandha tingħata l-approvazzjoni għal dak it-tip ta’ vettura.

24.2. Għandu jingħata numru ta’ approvazzjoni għal kull tip approvat. L-ewwel żewġ ċifri tiegħu (fil-mument 02 li jikkorrispondi mas-serje ta’ emendi 02) għandhom jindikaw is-serje tal-emendi li jinkorporaw l-emendi tekniċi ewlenin l-iktar reċenti li saru lir-Regolament fiż-żmien li nħarġet l-approvazzjoni. L-istess Parti Kontraenti ma tistax tassenja l-istess numru lil tip ieħor ta’ vettura.

24.3. In-notifika tal-approvazzjoni jew l-estensjoni jew iċ-ċaħda tal-approvazzjoni ta’ tip ta’ vettura skond dan ir-Regolament għandha tintbagħat lill-Partijiet tal-Ftehim tal-1958 li japplikaw dan ir-Regolament, permezz ta’ formola li tikkonforma mal-mudell fl-Anness 3 ta’ dan ir-Regolament.

24.4. Għandha titwaħħal, b’mod evidenti u f’post aċċessibbli faċilment speċifikat fil-formola tal-approvazzjoni, ma’ kull vettura li tikkonforma ma’ tip ta’ vettura approvata skont dan ir-Regolament marka ta’ approvazzjoni internazzjonali magħmula minn:

24.4.1. Ċirku madwar l-ittra “E” segwit min-numru li jiddistingwi l-pajjiż li ta l-approvazzjoni (4);

24.4.2. In-numru ta’ dan ir-Regolament, segwit mill-ittra “R”, sink u numru tal-approvazzjoni fuq il-lemin taċ-ċirku preskritt fil-paragrafu 24.4.1.

24.5. Jekk il-vettura tikkonforma ma’ tip approvat ta’ vettura, skond wieħed jew aktar mir-Regolamenti l-oħra Annessi għall-Ftehim, fil-pajjiż li jkun ħareġ l-approvazzjoni skond dan ir-Regolament, is-simbolu preskritt fil-paragrafu 24.4.1 mhemmx għalfejn ikun ripetut; f’dan il-każ in-numri tar-Regolament u tal-approvazzjoni flimkien mas-simboli addizzjonali tar-Regolamenti kollha li taħthom ingħatat l-approvazzjoni fil-pajjiż li ta l-approvazzjoni skond dan ir-Regolament għandhom jitqiegħdu f’kolonni vertikali fuq il-lemin tas-simbolu preskritt fil-paragrafu 24.4.1.

24.6. Il-marka tal-approvazzjoni għandha tkun tinqara ċar faċilment u ma titħassarx.

24.7. Il-marka tal-approvazzjoni għandha titqiegħed viċin jew fuq il-pjanċa tad-dejta tal-vettura li jwaħħal il-manifattur.

24.8. L-Anness 4 għal dan ir-Regolament jagħti eżempji ta’ arranġamenti ta’ marki tal-approvazzjoni.

25. IR-REKWIŻITI GĦAL-PTW

25.1. Id-distanza libera mill-art fir-rigward taż-żaqq tal-PTW, ukoll meta l-vettura mhijiex mgħobbija, ma tistax taqbeż 550 mm matul il-wisa’ kollha tagħha.

25.2. Il-PTW irid jinstab qrib kemm jista’ jkun għan-naħa ta’ wara tal-vettura.

25.3. Il-wisa’ tal-PTW ma għandha fl-ebda punt teċċedi l-wisa’ tal-fus ta’ wara mkejla fl-iktar punti ’l barra tar-roti, eskluża l-parti tat-tajers li tesporġi ’l barra qrib l-art, u lanqas m’għandha tkun iktar minn 100 mm iqsar fuq kull naħa. Meta jkun hemm iktar minn fus posterjuri wieħed, il-wisa’ li għandha titqies hija dik tal-iktar fus posterjuri wiesa’. Meta t-tagħmir jinsab fil-karrozzerija tal-vettura jew huwa inkluż fih u din stess testendi ’l barra mill-wisa’ tal-fus posterjuri r-rekwiżit li l-wisa’ tal-PTW ma tridx taqbeż dik tal-fus posterjuri ma għandux japplika.

25.4. L-għoli tat-taqsima tal-PTW ma jistax ikun inqas minn 100 mm. L-estremitajiet laterali tal-PTW ma għandhomx ikunu milwija lejn in-naħa ta’ wara jew ikollhom tarf sporġut li jaqta’, u din il-kondizzjoni tkun issodisfata meta l-estremitajiet laterali tal-PTW jkunu ttundjati fuq barra u jkollhom raġġ ta’ kurvatura ta’ mhux inqas minn 2,5 mm.

25.5. Il-PTW tista’ titfassal b’tali mod li jkollha bosta pożizzjonijiet fin-naħa ta’ wara tal-vettura. F’dan il-każ, għandu jkun hemm metodu garantit biex jiġi marbut fil-pożizzjoni tas-servizz sabiex b’hekk tiġi eskluża kwalunkwe bidla mhux intenzjonata ta’ pożizzjoni. Il-forza applikata mill-operatur sabiex ivarja l-pożizzjoni tal-PTW ma tistax taqbeż l-40 daN.

25.6. Il-PTW għandha toffri reżistenza adegwata għall-forzi applikati b’mod parallel għall-assi lonġitudinali tal-vettura u tkun imqabbda, meta tkun fil-pożizzjoni tas-servizz, mat-travi man-naħa tax-chassis jew ma’ kwalunkwe ħaġa li tissostitwihom. Dan ir-rekwiżit għandu jiġi ssodisfat jekk jintwera li kemm matul l-applikazzjoni tal-forzi deskritti fl-Anness 5 kif ukoll warajha d-distanza orizzontali bejn in-naħa ta’ wara tal-PTW u l-estremità ta’ wara tal-vettura, inkluż kwalunkwe mekkaniżmu ta’ pjattaforma lift, ma taqbiżx l-400 mm fi kwalunkwe wieħed mill-punti fejn jiġu applikati l-forzi. Fil-kejl ta’ din id-distanza, kwalunkwe parti tal-vettura li hija iktar minn 2 m ’l fuq mill-art meta l-vettura ma tkunx mgħobbija trid tiġi eskluża.

25.7. Test prattiku ma għandux ikun obbligat meta jista’ jintwera permezz ta’ kalkolu li r-rekwiżiti tal-Anness 5, il-paragrafu 3, huma ssodisfati. Fejn jitwettaq test prattiku, it-tagħmir irid ikun ikkollegat mat-travi man-naħa tax-chassis tal-vettura jew ma’ parti sinifikanti ta’ dawn jew ma’ membri strutturali oħra.

25.8. Għal vettura armata bi pjattaforma lift fuq wara, l-armar tat-tagħmir kontra t-trikkib jista’ jkun interrott għall-finijiet tal-mekkaniżmu. F’dan il-każ, japplikaw ir-rekwiżiti speċjali li ġejjin:

25.8.1. id-distanza laterali massima libera mkejla bejn l-elementi tat-tagħmir kontra t-trikkib u l-elementi tal-pjattaforma lift, li jgħaddu minn ġewwa l-fetħa meta l-lift jopera u li jinneċessitaw il-fetħa, tista’ tammonta għal mhux aktar minn 2.5 ċm.

25.8.2. L-elementi individwali tat-tagħmir ta’ protezzjoni kontra t-trikkib, inklużi dawk esposti tal-mekkaniżmu tal-lift, meta preżenti, irid ikollhom erja tal-wiċċ effettiva, f’kull każ, ta’ għall-inqas 350 ċm2. Minkejja dan, fil-każ ta’ vetturi li għandhom wisa’ ta’ inqas minn 2 000 mm u meta jkun impossibbli li jintlaħaq dan ir-rekwiżit ta’ hawn fuq, il-wiċċ effettiv jista’ jitaqqas bil-kondizzjoni li jintlaħqu l-kriterji tar-reżistenza.

26. IL-KONFORMITÀ TAL-PRODUZZJONI

Il-proċeduri tal-konformità tal-produzzjoni għandhom jikkonformaw ma’ dawk stipulati fl-Appendiċi 2 għall-Ftehim (E/ECE/324-E/ECE/TRANS/505/Rev.2), bir-rekwiżiti li ġejjin:

26.1. Kull vettura approvata skond dan ir-Regolament għandha tkun manifatturata b’tali mod li tkun konformi mat-tip approvat billi jintlaħqu r-rekwiżiti stabbiliti fil-paragrafu 25. hawn fuq.

26.2. L-awtorità li tat l-approvazzjoni tat-tip tista’ fi kwalunkwe ħin tivverifika l-metodi tal-kontroll tal-konformità applikati f’kull stabbiliment ta’ produzzjoni. Il-frekwenza normali ta’ dawn il-verifiki għandha tkun ta’ darba kull sentejn.

27. PENALI GĦAL NUQQAS TA’ KONFORMITÀ TAL-PRODUZZJONI

27.1. L-approvazzjoni mogħtija fir-rigward ta’ TPTW skond dan ir-Regolament tista’ tiġi rtirata jekk ir-rekwiżiti stipulati hawn fuq ma jintlaħqux jew jekk it-tagħmir protettiv weħel mit-test preskritt fl-Anness 5.

27.2. Jekk Parti Kontraenti għall-Ftehim li qed tapplika dan ir-Regolament tirtira l-approvazzjoni li kienet tat qabel, għandha minnufih tavża b’dan lill-Partijiet Kontraenti l-oħra li qed japplikaw dan ir-Regolament permezz ta’ formola ta’ komunikazzjoni konformi mal-mudell fl-Anness 3 ta’ dan ir-Regolament.

28. IL-MODIFIKA U L-ESTENSJONI TAL-APPROVAZZJONI TA’ TIP TA’ VETTURA

28.1. Kull modifika tat-tip ta’ vettura għandha tkun notifikata lid-dipartiment amministrattiv li approva t-tip ta’ vettura. Id-dipartiment imbagħad jista’ jew:

28.1.1. Iqis li l-modifiki magħmula x’aktarx ma jkollhomx effett negattiv sinifikanti u li xorta waħda l-vettura għadha tikkonforma mar-rekwiżiti; inkella

28.1.2. Jirrikjedi rapport tat-test ulterjuri mis-servizz tekniku responsabbli mit-twettiq tat-testijiet.

28.2. Il-konferma jew iċ-ċaħda tal-approvazzjoni, li tispeċifika l-alterazzjonijiet għandha tiġi kkomunikata skond il-proċedura speċifikata fil-paragrafu 24.3 hawn fuq lill-Partijiet għall-Ftehim li japplikaw dan ir-Regolament.

28.3. L-awtorità kompetenti li toħroġ l-estensjoni tal-approvazzjoni għandha tassenja numru tas-serje għal estensjoni bħal din u tgħarraf b’dan lill-Partijiet l-oħra tal-Ftehim tal-1958 li japplikaw dan ir-Regolament permezz ta’ formola ta’ komunikazzjoni li tikkonforma mal-mudell fl-Anness 3 ta’ dan ir-Regolament.

29. IL-PRODUZZJONI MWAQQFA GĦAL KOLLOX

Jekk id-detentur tal-approvazzjoni jwaqqaf għal kollox il-manifattura ta’ tip ta’ vettura approvat skond dan ir-Regolament, hu għandu jgħarraf b’dan lill-awtorità li tat l-approvazzjoni. Malli tirċievi l-komunikazzjoni rilevanti, dik l-awtorità għandha tavża b’dan lill-Partijiet fil-Ftehim tal-1958 li japplikaw dan ir-Regolament permezz ta’ formola ta’ komunikazzjoni li tkun konformi mal-mudell fl-Anness 3 ta’ dan ir-Regolament.

30. L-ISMIJIET U L-INDIRIZZI TAS-SERVIZZI TEKNIĊI RESPONSABBLI GĦAT-TWETTIQ TAT-TESTIJIET TAL-APPROVAZZJONI, U TAD-DIPARTIMENTI AMMINISTRATTIVI

Il-Partijiet għall-Ftehim tal-1958 li japplikaw dan ir-Regolament għandhom jikkomunikaw lis-Segretarjat tan-Nazzjonijiet Uniti l-ismijiet u l-indirizzi tas-servizzi tekniċi responsabbli mit-twettiq tat-testijiet tal-approvazzjoni u tad-dipartimenti amministrattivi li joħorġu l-approvazzjoni u li jintbagħtulhom il-formoli li jiċċertifikaw l-approvazzjoni jew iċ-ċaħda jew l-estensjoni jew l-irtirar tal-approvazzjoni, maħruġa f’pajjiżi oħra.

IL-PART IV: ID-DISPOŻIZZJONIJIET TRANŻIZZONALI

31. DISPOŻIZZJONIJIET TRANŻIZZONALI

31.1. Sa mid-data uffiċjali tad-dħul fis-seħħ tas-serje ta’ emendi 02, l-ebda Parti Kontraenti li tapplika dan ir-Regolament ma għandha:

(a) tiċħad li tagħti approvazzjoni li taqa’ taħt il-Partijiet I, II u III ta’ dan ir-Regolament kif emendat mis-serje ta’ emendi 02;

(b) tiċħad tip ta’ komponent jew ta’ unità teknika separata approvat skond il-Parti I ta’ dan ir-Regolament kif emendat mis-serje ta’ emendi 02;

(c) tipprojbixxi l-armar fuq vettura ta’ komponent jew ta’ unità teknika separata approvati skont il-Parti I u II ta’ dan ir-Regolament kif emendat mis-serje ta’ emendi 02;

31.2. Sa 18-il xahar wara d-dħul fis-seħħ ta’ dan ir-Regolament kif emendat mis-serje ta’ emendi 02, il-Partijiet Kontraenti li japplikaw dan ir-Regolament għandhom:

(a) ma jiċħdux tip ta’ komponent jew ta’ unità teknika separata approvati skont il-Parti I ta’ dan ir-Regolament kif emendat mis-serje ta’ emendi 01;

(b) ma jirrifjutawx li jagħtu approvazzjonijiet lil dawk it-tipi ta’ komponent jew ta’ unità teknika separata li jikkonformaw mar-rekwiżiti tal-Parti I ta’ dan ir-Regolament kif emendat mis-serje ta’ emendi 01;

(c) ma jirrifjutawx li jagħtu estensjonijiet ta’ approvazzjonijiet għal komponenti jew unitajiet tekniċi separati li jikkonformaw mal-Parti I ta’ dan ir-Regolament kif emendat mis-serje ta’ emendi 01;

(d) ikomplu jippermettu l-armar fuq vettura ta’ komponent jew ta’ unità teknika separata approvati skond il-Parti I u II ta’ dan ir-Regolament kif emendat mis-serje ta’ emendi 01;

31.3. Minn 18-il xahar wara d-dħul fis-seħħ ta’ dan ir-Regolament kif emendat mis-serje ta’ emendi 02, il-Partijiet Kontraenti li japplikaw dan ir-Regolament għandhom:

(a) jiċħdu tip ta’ komponent jew ta’ unità teknika separata li ma jissodisfax ir-rekwiżiti tal-Parti I ta’ dan ir-Regolament kif emendat mis-serje ta’ emendi 02;

(b) jagħtu approvazzjonijiet biss jekk it-tip ta’ komponent jew ta’ unità teknika separata li għandu jiġi approvat jissodisfa r-rekwiżiti tal-Parti I ta’ dan ir-Regolament kif emendat mis-serje ta’ emendi 02;

(c) jipprojbixxu l-armar ta’ komponent jew ta’ unità teknika separata li ma jissodisfawx ir-rekwiżiti tal-Parti I u II ta’ dan ir-Regolament kif emendat mis-serje ta’ emendi 02;

(d) jikkunsidraw l-approvazzjonijiet fil-każ ta’ tipi ta’ komponent jew ta’ unità teknika separata bħala invalidi, ħlief meta jikkonformaw mar-rekwiżiti tal-Parti I ta’ dan ir-Regolament kif emendat mis-serje ta’ emendi 02.

31.4. Sa 48 xahar wara d-dħul fis-seħħ ta’ dan ir-Regolament kif emendat mis-serje ta’ emendi 02, il-Partijiet Kontraenti li japplikaw dan ir-Regolament għandhom:

(a) ikomplu jagħtu approvazzjonijiet lil dawk it-tipi ta’ vetturi li jikkonformaw mar-rekwiżiti tal-Parti III ta’ dan ir-Regolament kif emendat mis-serje ta’ emendi 01;

(b) ikomplu jaċċettaw approvazzjoni tat-tip nazzjonali jew reġjonali ta’ tip ta’ vettura approvat taħt il-Parti III ta’ dan ir-Regolament kif emendat mis-serje ta’ emendi 01.

31.5. Minn 48 xahar wara d-dħul fis-seħħ ta’ dan ir-Regolament kif emendat mis-serje ta’ emendi 02, il-Partijiet Kontraenti li japplikaw dan ir-Regolament għandhom:

(a) jagħtu approvazzjonijiet biss jekk it-tip ta’ vettura li għandu jiġi approvat jissodisfa r-rekwiżiti tal-Parti III ta’ dan ir-Regolament kif emendat mis-serje ta’ emendi 02;

(b) jirrifjutaw approvazzjoni nazzjonali jew reġjonali tat-tip u għandhom jirrifjutaw l-ewwel reġistrazzjoni nazzjonali jew reġjonali (l-ewwel dħul fis-servizz) ta’ vettura li ma tissodisfax ir-rekwiżiti tal-Parti III ta’ dan ir-Regolament kif emendat mis-serje ta’ emendi 02;

(c) iqisu l-approvazzjonijiet għal dan ir-Regolament bħala mhux validi, ħlief fil-każ ta’ tipi ta’ vetturi li jikkonformaw mar-rekwiżiti tal-Parti III ta’ dan ir-Regolament kif emendat mis-serje ta’ emendi 02.

31.6. Minkejja d-dispożizzjonijiet tranżizzjonali ta’ hawn fuq, il-Partijiet Kontraenti li l-applikazzjoni tagħhom ta’ dan ir-Regolament tiġi fis-seħħ wara d-data ta’ dħul fis-seħħ tal-aktar serje riċenti ta’ emendi mhumiex obbligati jaċċettaw approvazzjonijiet li ngħataw skond kwalunkwe waħda mis-serji preċedenti ta’ emendi għal dan ir-Regolament.

(1) Kif definit fl-Anness 7 tar-Riżoluzzjoni Konsolidata dwar il-Kostruzzjoni tal-Vetturi (R.E.3), (dokument TRANS/WP.29/78/Rev.1/Amend.2 kif emendat l-aħħar bl-Emenda 4).

(2) 1 għall-Ġermanja, 2 għal Franza, 3 għall-Italja, 4 għall-Olanda, 5 għall-Iżvezja, 6 għall-Belġju, 7 għall-Ungerija, 8 għar-Repubblika Ċeka, 9 għal Spanja, 10 għas-Serbja, 11 għar-Renju Unit, 12 għall-Awstrija, 13 għal-Lussemburgu, 14 għall-Iżvizzera, 15 (vojta), 16 għan-Norveġja, 17 għall-Finlandja, 18 għad-Danimarka, 19 għar-Rumanija, 20 għall-Polonja, 21 għall-Portugall, 22 għall-Federazzjoni Russa, 23 għall-Greċja, 24 għall-Irlanda, 25 għall-Kroazja, 26 għas-Slovenja, 27 għas-Slovakkja, 28 għall-Belarus, 29 għall-Estonja, 30 (vojta), 31 għall-Bożnja u Ħerzegovina, 32 għal-Latvja, 33 (vojta), 34 għall-Bulgarija, 35 (vojta), 36 għal-Litwanja, 37 għat-Turkija, 38 (vojta), 39 għall-Ażerbajġan, 40 għall-ex-Repubblika Jugożlava tal-Maċedonja, 41 (vojta), 42 għall-Komunità Ewropea (L-approvazzjonaijiet jingħataw mill-Istati Membri tagħha li jużaw is-simbolu ECE rispettiv tagħhom), 43 għall-Ġappun, 44 (vojta), 45 għall-Awstralja, 46 għall-Ukraina, 47 għall-Afrika t’Isfel, 48 għal New Zealand, 49 għal Ċipru, 50 għal Malta, 51 għar-Repubblika tal-Korea, 52 għall-Malażja, 53 għat-Tajlandja u 56 għall-Montenegro. Numri sussegwenti għandhom jiġu assenjati lil pajjiżi oħra fl-ordni kronoloġiku li bih jirratifikaw jew jaderixxu mal-Agreement Concerning the Adoption of Uniform Technical Prescriptions for Wheeled Vehicles, Equipment and Parts which can be Fitted and/or be Used on Wheeled Vehicles and the Conditions for Reciprocal Recognition of Approvals Granted on the Basis of these Prescriptions, u n-numri b’hekk assenjati għandhom jiġu kkomunikati mis-Segretarju Ġenerali tan-Nazzjonijiet Uniti lill-Partijiet Kontraenti għall-Ftehim.

(3) Ara n-nota 2.

(4) Ara n-nota 2 f’quiegħ il-paġna nru 2.

ANNESS 1 KOMUNIKAZZJONI (format massimu: A4 (210 × 297 mm)) Test ta 'immaġni maħruġa minn: L-isem tal-amministrazzjoni: li tikkonċerna (2): APPROVAZZJONI MOGĦTIJA APPROVAZZJONI ESTIŻA APPROVAZZJONI MIĊĦUDA APPROVAZZJONI RTIRATA IL-PRODUZZJONI MWAQQFA GĦALKOLLOX ta' tip ta': tagħmir ta' protezzjoni kontra t-trikkib minn wara (TPTW), skont ir-Regolament Nru 58. Nru tal-approvazzjoni … Nru tal-estensjoni … 1. Marka tar-reġistrazzjoni jew marka tat-tagħmir … 2. It-tip ta' tagħmir … 3. L-isem u l-indirizz tal-manifattur … 4. Jekk jgħodd, l-isem u l-indirizz tar-rappreżentant tal-manifattur … 5. Il-karatteristiċi tat-tagħmir (id-dimensjonijiet u l-elementi tiegħu tal-immuntar) … 6. Test imwettaq fuq bank riġidu fuq vettura f'parti rappreżentattiva tax-chassis tal-vettura (2) … 7. Pożizzjoni fuq it-tagħmir tal-punti ta' applikazzjoni tal-forzi tat-test … 8. Diflessjoni orizzontali massima osservata matul u wara l-applikazzjoni tal-forzi tat-test fl-Anness 5 … 9. Vetturi li fuqhom jista' jintrama t-tagħmir (jekk jgħodd) … 10. Massa massima ta' vettura li fuqha jista' jintrama t-tagħmir … 11. Tagħmir imressaq għall-approvazzjoni fi … 12. Is-servizz tekniku responsabbli mit-twettiq tat-testijiet tal-approvazzjoni … 13. Id-data tar-rapport maħruġ minn dak is-servizz … 14. Numru tar-rapport maħruġ minn dak is-servizz … Test ta 'immaġni 15. L-approvazzjoni ngħatat/ġiet rifjutata/ġiet estiża/ġiet irtirata fir-rigward tat-TPTW (2) … 16. Pożizzjoni tal-marka tal-approvazzjoni fuq it-tagħmir … 17. Post … 18. Data … 19. Firma … 20. Id-dokumenti li ġejjin, li għandhom in-numru ta' approvazzjoni muri hawn fuq, huma disponibbli meta jintalbu: Tpinġijiet, dijagrammi u pjanijiet ta' tfassil tal-komponenti tal-istruttura meqjusa li huma ta' importanza għall-finijiet ta' dan ir-Regolament; Fejn japplika tpinġijiet tat-tagħmir protettiv u l-pożizzjoni ta' fejn jinsab fil-vettura. (1) In-numru li jiddistinwi l-pajjiż li ta/estenda/irrifjuta/irtira l-approvazzjoni (ara d-dispożizzjonijiet ta' l-approvazzjoni fir-Regolament). (2) Aqta' fejn ma japplikax.

ANNESS 2 KOMUNIKAZZJONI (format massimu: A4(210 × 297 mm)) Test ta 'immaġni maħruġa minn: L-isem tal-amministrazzjoni: li tikkonċerna (2): APPROVAZZJONI MOGĦTIJA APPROVAZZJONI ESTIŻA APPROVAZZJONI MIĊĦUDA APPROVAZZJONI RTIRATA IL-PRODUZZJONI MWAQQFA GĦALKOLLOX ta' tip ta': tip ta' vettura fir-rigward tal-armar ta' tagħmir protettiv kontra t-trikkib minn wara (TPTW) ta' tip approvat, skont ir-Regolament Nru 58. Nru tal-approvazzjoni … Nru tal-estensjoni … 1. Marka tar-reġistrazzjoni jew marka tal-vettura … 2. Tip ta’ vettura … 3. L-isem u l-indirizz tal-manifattur … 4. Jekk jgħodd, l-isem u l-indirizz tar-rappreżentant tal-manifattur … 5. Deskrizzjoni fil-qosor tat-tip ta' vettura fir-rigward tad-dimensjonijiet u l-linji tagħha 6. Marka tar-reġistrazzjoni jew marka tat-TPTW n-numru/numri ta' approvazzjoni tiegħu 7. Massa massima tal-vettura … 8. Il-vettura mressqa għall-approvazzjoni fi … 9. Is-servizz tekniku responsabbli mit-twettiq tat-testijiet tal-approvazzjoni … 10. Id-data tar-rapport maħruġ minn dak is-servizz … 11. In-numru tar-rapport maħruġ minn dak is-servizz … 12. Approvazzjoni mogħtija/miċħuda/estiża/irtirata (2) 13. Pożizzjoni tal-marka tal-approvazzjoni fuq il-vettura … Test ta 'immaġni 14. Post … 15. Data … 16. Firma … 17. Id-dokumenti li ġejjin, li għandhom in-numru ta' approvazzjoni muri hawn fuq, huma disponibbli meta jintalbu: Tpinġijiet, dijagrammi u pjanijiet ta' tfassil tal-komponenti tal-istruttura meqjusa li huma ta' importanza għall-finijiet ta' dan ir-Regolament; Fejn japplika tpinġijiet tat-tagħmir protettiv u l-pożizzjoni ta' fejn jinsab fil-vettura. (1) In-numru li jiddistingwi l-pajjiż li ta/estenda/irrifjuta/irtira l-approvazzjoni (ara d-dispożizzjonijiet tal-approvazzjoni fir-Regolament). (2) Aqta' fejn ma japplikax

ANNESS 3 KOMUNIKAZZJONI (format massimu: A4 (210 × 297 mm)) Test ta 'immaġni maħruġa minn: L-isem tal-amministrazzjoni: li tikkonċerna (2): APPROVAZZJONI MOGĦTIJA APPROVAZZJONI ESTIŻA APPROVAZZJONI MIĊĦUDA APPROVAZZJONI RTIRATA IL-PRODUZZJONI MWAQQFA GĦAL KOLLOX tip ta': vettura fir-rigward tal-protezzjoni kontra t-trikkib minn wara (PTW), skond ir- Regolament Nru 58. Nru tal-approvazzjoni … Nru tal-estensjoni … 1. Marka tar-reġistrazzjoni jew marka tal- vettura … 2. Tip ta’ vettura … 3. L-isem u l-indirizz tal- manifattur … 4. Jekk jgħodd, l-isem u l-indirizz tar-rappreżentant tal-manifattur … 5. Deskrizzjoni fil-qosor tat-tip ta' vettura fir-rigward tad-dimensjonijiet u l-linji tagħha 6. Deskrizzjoni fil-qosor tal-PTW, fir-rigward tad-dimensjonijiet u l-materjali kostitwenti tagħha 7. Massa massima tal- vettura … 8. Il-valur tal-forza applikata fit- test … 9. Vettura mressqa għall-approvazzjoni fi … 10. Is-servizz tekniku responsabbli mit-twettiq tat-testijiet tal-approvazzjoni … 11. Id-data tar-rapport maħruġ minn dak is- servizz … 12. In-numru tar-rapport maħruġ minn dak is-servizz … 13. Approvazzjoni mogħtija/miċħuda/estiża/irtirata (2) Test ta 'immaġni 14. Pożizzjoni tal-marka tal-approvazzjoni fuq il- vettura … 15. Post … 16. Data … 17. Firma … 18. Id-dokumenti li ġejjin, li għandhom in-numru ta' approvazzjoni muri hawn fuq, huma disponibbli meta jintalbu: Tpinġijiet, dijagrammi u pjanijiet ta' tfassil tal-komponenti tal-istruttura meqjusa li huma ta' importanza għall-finijiet ta' dan ir-Regolament; Fejn japplika tpinġijiet tat-tagħmir protettiv u l-pożizzjoni ta' fejn jinsab fil-vettura. (1) In-numru li jiddistingwi l-pajjiż li ta/estenda/irrifjuta/irtira l-approvazzjoni (ara d-dispożizzjonijiet ta l- approvazzjoni fir-Regolament). (2) Aqta' fejn ma japplikax

ANNESS 4 L-ARRANĠAMENTI TAL-MARKI TAL-APPROVAZZJONI Mudell A (Ara l-paragrafi 6.4, 15.4, 24.4 ta' dan ir-Regolament) Il-marka ta' approvazzjoni ta' hawn fuq imwaħħla ma' vettura jew ma' TPTW turi li t-tip ta' vettura jew it-tip ta' TPTW kkonċernat, ġie approvat fl-Olanda (E 4) skond ir-Regolament Nru 58 bin-numru ta' approvazzjoni 022439 fir-rigward tal-protezzjoni kontra t-trikkib minn wara f'każ ta' ħabta. L-ewwel żewġ ċifri tan-numru tal-approvazzjoni jindikaw li l-approvazzjoni ngħatat skont ir-rekwiżiti tar-Regolament Nru 58 kif emendat mis-serje ta' emendi 02. Mudell B (Ara l-paragrafi 6.5, 15.5,24.5 ta' dan ir-Regolament) Il-marka ta' approvazzjoni ta' hawn fuq imwaħħla ma' vettura turi li t-tip ta' vettura kkonċernat ġie approvat fl-Olanda (E 4) skond ir-Regolamenti Nri 58 u 31 (1). In-numri tal-approvazzjoni jindikaw li, fid-dati meta ngħataw l-approvazzjonijiet rispettivi, ir-Regolament Nru 58 inkluż fis-serje ta' emendi 02 u r-Regolament 31 kienu għadhom fil-forma oriġinali tagħhom. (1) In-numru ta' l-aħħar qed jingħata biss bħala eżempju